Asia T-488/20
(julkaistaan otteina)
Guerlain
vastaan
Euroopan unionin teollisoikeuksien virasto
Unionin yleisen tuomioistuimen tuomio (viides jaosto) 14.7.2021
EU-tavaramerkki – Hakemus kolmiulotteisen tavaramerkin rekisteröimiseksi EU-tavaramerkiksi – Pitkulaisen, kartiomaisen ja lieriömäisen huulipunan muoto – Ehdoton hylkäämisperuste – Erottamiskyky – Asetuksen (EU) 2017/1001 7 artiklan 1 kohdan b alakohta
1.      EU-tavaramerkki – EU-tavaramerkin määritelmä ja hankkiminen – Ehdottomat hylkäysperusteet – Tavaramerkit, joilta puuttuu erottamiskyky – Tavaran muodosta muodostuvat kolmiulotteiset tavaramerkit – Erottamiskyky – Arviointiperusteet – Alan käytäntö tai tavat – Käsite
(Euroopan parlamentin ja neuvoston asetuksen 2017/1001 7 artiklan 1 kohdan b alakohta)
(ks. 15–18, 39–41 ja 48 kohta)
2.      EU-tavaramerkki – EU-tavaramerkin määritelmä ja hankkiminen – Ehdottomat hylkäysperusteet – Tavaramerkit, joilta puuttuu erottamiskyky – Tavaran muodosta muodostuvat kolmiulotteiset tavaramerkit – Erottamiskyky – Arviointiperusteet – Se, että kyseessä oleva muoto on muunnelma kyseisen tavaralajin tavanomaisista muodoista, ei riitä osoittamaan tavaramerkin erottamiskykyä
(Euroopan parlamentin ja neuvoston asetuksen 2017/1001 7 artiklan 1 kohdan b alakohta)
(ks. 19 ja 50 kohta)
3.      EU-tavaramerkki – EU-tavaramerkin määritelmä ja hankkiminen – Ehdottomat hylkäysperusteet – Tavaramerkit, joilta puuttuu erottamiskyky – Sellaisen merkin erottamiskyvyn tunnustaminen, jolta ei edellytetä tiettyä luovuuden tai kielellisen tai taiteellisen mielikuvituksen tasoa
(Euroopan parlamentin ja neuvoston asetuksen 2017/1001 7 artiklan 1 kohdan b alakohta)
(ks. 20 kohta)
4.      EU-tavaramerkki – EU-tavaramerkin määritelmä ja hankkiminen – Ehdottomat hylkäysperusteet – Tavaramerkit, joilta puuttuu erottamiskyky – Tavaran muodosta muodostuvat kolmiulotteiset tavaramerkit – Erottamiskyky – Arviointiperusteet – Esteettiseen ulkoasuun perustuva objektiivinen ja epätavallinen visuaalinen ilme
(Euroopan parlamentin ja neuvoston asetuksen 2017/1001 7 artiklan 1 kohdan b alakohta)
(ks. 42–44 kohta)
5.      EU-tavaramerkki – EU-tavaramerkin määritelmä ja hankkiminen – Ehdottomat hylkäysperusteet – Tavaramerkit, joilta puuttuu erottamiskyky – Huulipunan muodosta muodostuva kolmiulotteinen tavaramerkki
(Euroopan parlamentin ja neuvoston asetuksen 2017/1001 7 artiklan 1 kohdan b alakohta)
(ks. 49 ja 52–57 kohta)
Tiivistelmä
EU-tavaramerkki: Guerlainin huulipunan muotoinen kolmiulotteinen tavaramerkki voidaan rekisteröidä
Unionin yleinen tuomioistuin kumoaa EUIPO:n päätöksen, jolla Guerlainin alkuperäinen hakemus hylättiin
Guerlain haki Euroopan unionin teollisoikeuksien virastolta (EUIPO) kolmiulotteisen EU-tavaramerkin rekisteröintiä huulipunia varten. Kyseessä on kolmiulotteinen merkki, joka muodostuu alla esitetystä huulipunan muodosta:
EUIPO:n tutkija totesi, että haetulta tavaramerkiltä puuttuu erottamiskyky(1), ja hylkäsi rekisteröintihakemuksen. Valituslautakunta vahvisti kyseisen päätöksen ja totesi, ettei tavaramerkki poikkea riittävästi alan käytännöstä tai tavoista.
Unionin yleinen tuomioistuin kumoaa valituslautakunnan päätöksen. Se katsoo, että haettu tavaramerkki on erottamiskykyinen, koska se poikkeaa huomattavasti huulipuna-alan käytännöstä tai tavoista.
Unionin yleisen tuomioistuimen arviointi asiasta
Unionin yleinen tuomioistuin muistuttaa ensinnäkin, että erottamiskyvyn arviointi ei perustu haetun tavaramerkin omaperäisyyteen tai siihen, ettei haettu tavaramerkki ole käytössä alalla, johon asianomaiset tavarat ja palvelut kuuluvat. Tavaran muodosta muodostuvan kolmiulotteisen tavaramerkin on nimittäin välttämättä poikettava merkittävästi kyseisen alan käytännöstä tai tavoista. Niinpä pelkästään mainitun muodon uutuus ei riitä osoittamaan erottamiskyvyn olemassaoloa. Se, että alalle on ominaista tavaramuotojen huomattava moninaisuus, ei kuitenkaan merkitse sitä, että mahdollinen uusi muoto miellettäisiin välttämättä yhdeksi niistä.
Toiseksi unionin yleinen tuomioistuin toteaa, ettei se, että tavaroilla on laadukas muotoilu, välttämättä merkitse sitä, että tällaisten tavaroiden kolmiulotteisesta muodosta muodostuva tavaramerkki mahdollistaisi mainittujen tavaroiden erottamisen muiden yritysten tavaroista. Se katsoo, että haetun tavaramerkin esteettisen ulkoasun huomioon ottamista ei voida rinnastaa kyseessä olevan tuotteen kauneuden arviointiin vaan esteettisen ulkoasun tutkimisella pyritään selvittämään, voidaanko antaako se kohdeyleisön kannalta objektiivisen ja epätavallisen visuaalisen vaikutelman.
Kolmanneksi ja viimeiseksi unionin yleinen tuomioistuin toteaa, että kun otetaan huomioon kuvat, joita valituslautakunta tarkasteli osoituksena asianomaisen alan käytännöstä tai tavoista, kyseessä oleva muoto on huulipunalle epätavallinen ja se eroaa muista markkinoilla olevista muodoista. Se nimittäin huomauttaa aluksi, että muoto muistuttaa laivan runkoa tai vaunukoppaa. Tällainen muoto eroaa merkittävästi kuvista, joita valituslautakunta tarkasteli ja jotka esittivät pääasiassa sylinterin- tai suuntaissärmiön muotoisia huulipunia. Lisäksi pieni kolmiulotteinen soikio on epätavallinen ja korostaa haetun tavaramerkin epätavallista ulkoasua. Lopuksi se seikka, että kyseisellä tavaramerkillä kuvattavaa huulipunaa ei voida asettaa pystyasentoon, vahvistaa sen muodon visuaalisen ilmeen epätavallisuutta.
Unionin yleinen tuomioistuin toteaa siten, että tämä helposti muistettavissa oleva muoto hämmästyttää kohdeyleisöä, joka mieltää sen poikkeavan merkittävästi huulipuna-alan käytännöstä tai tavoista siinä määrin, että se voi osoittaa kyseessä olevien tavaroiden alkuperän. Niinpä haetulla tavaramerkillä on sen rekisteröimisen mahdollistava erottamiskyky.
1      Euroopan unionin tavaramerkistä 14.6.2017 annetun Euroopan parlamentin ja neuvoston asetuksen (EU) 2017/1001 (EUVL 2017, L 154, s. 1) 7 artiklan 1 kohdan b alakohdassa tarkoitettu tavaramerkin erottamiskyky merkitsee sitä, että tavaramerkillä voidaan yksilöidä rekisteröintihakemuksessa tarkoitettu tavara tietyn yrityksen tavaraksi ja erottaa se näin muiden yritysten tavaroista.